Kurzemes jaunieši vēro lēmumu pieņemšanu Briselē
2008.GADA 2.APRĪLĪ no vizītes Briselē atgriezušies septiņi aktīvākie projekta JAUNIEŠI VĒRO dalībnieki, tai skaitā         EDMUNDS JURĒVICS UN RONALDS RUNDĀNS NO TUKUMA 2.VIDUSSKOLAS 9.A KLASES, kur jauniešiem bija iespēja iepazīties ar Latvijas Pašvaldību savienības pārstāvniecības Briselē, Eiropas Komisijas, Eiropas Parlamenta un Latvijas Republikas Pastāvīgās pārstāvniecības Eiropas Savienībā darbību. Projekts JAUNIEŠI VĒRO tiek īstenots ar Eiropas Komisijas, SEB Unibankas un airBaltic atbalstu.
Projekta JAUNIEŠI VĒRO dalībnieku vizīte Briselē tika īstenota pateicoties airBaltic atbalstam. “Mēs esam gandarīti par sadarbību ar Kurzemes aktīvākajiem jauniešiem, jo apzināmies, ka airBaltic piedāvā nevis vienkārši lidojumus, bet gan iespēju iepazīties ar citu valstu pieredzi, kuru pēc tam īstenot savā pilsētā vai pagastā,” saka airBaltic korporatīvo komunikāciju viceprezidents Jānis Vanags.


„Pēc vizītes Briselē esmu patiesi ieguvis noderīgu informāciju. Paldies visiem projekta atbalstītājiem, īpaši airBaltic, kas sniedza mums izdevību lidot uz Briseli. Dažiem no mums šis bija pirmais lidojums,” atzīst projekta dalībnieks Aleksandrs Potaičuks no Saldus.

Vizītes sākumā Latvijas Pašvaldību savienības (LPS) Pārstāvniecības Briselē vadītāja Evita Gržibovska iepazīstināja jauniešus ar ES reģionālo politiku, Latvijas pašvaldību interešu pārstāvēšanas iespējām ES, LPS Pārstāvniecības darbības principiem un Latvijas pašvaldību pārstāvju darbību ES Reģionu komitejā.

„Latvijas Pašvaldību savienība jau otro gadu ir biedrības NEXT partneris projekta JAUNIEŠI VĒRO īstenošanā. Esam pateicīgi LPS pārstāvniecības Briselē vadītājai Evitai Grižbovskai par vizītes sagatavoto programmu, kura Kurzemes jauniešiem sniedza iespēja apmeklēt dažādas Eiropas Savienības institūcijas un iepazīties ar lēmumu pieņemšanas procesiem,” saka biedrības NEXT valdes priekšsēdētāja Liene Zīlīte.

Eiropas Komisijas DG EDUC Jaunatnes politikas nodaļas pārstāve Fabienne Metayer jauniešiem pastāstīja par jaunatnes politikas pamatnostādnēm Eiropas Savienībā un aicināja jauniešus iesaistīties programmas „Jaunatne darbībā” piedāvātajās aktivitātēs. 

Latvijas Republikas Pastāvīgajā pārstāvniecībā Eiropas Savienībā jaunieši tikās ar preses sekretāri Andu Catlaku un Bērnu un ģimenes lietu ministrijas atašeju Briselē Marianu Nīlenderu. Projekta JAUNIEŠI VĒRO dalībnieki uzzināja par to, kādā veidā tiek pieņemti lēmumi, kas saistīti ar jauniešiem interesējošiem jautājumiem un kā iespējams šos lēmumus ietekmēt.

„Personīgi es esmu ieguvusi plašāku skatījumu uz ES procesiem, dažādu instanču apmeklējumi liek saprast, kādēļ papīru caurskatīšanas un likumu pieņemšana aizņem ļoti ilgu laiku,” stāsta vizītes dalībniece Anda Štoka no Sabiles.

Eiropas Parlamenta apmeklējuma laikā Apmeklējumu un semināru nodaļas pārstāve Margita Braže projekta dalībniekiem sniedza informāciju par Eiropas Parlamenta darbību un lomu Eiropas Savienības lēmumu pieņemšanas procesā. Savukārt, Eiropas Parlamenta deputāts Aldis Kušķis jauniešiem pastāstīja par savu darbu parlamentā, sasniegumiem un izaicinājumiem.

„Eiropas Parlamenta apmeklējums man lika saprast, ka arī 9 deputāti no Latvijas var kaut ko darīt pārējo 785 deputātu pulkā, taču jābūt gribasspēkam strādāt, darīt to Latvijas un Eiropas labā. Mani ļoti aizkustināja tikšanās ar Aldi Kušķi. Liekas, ka viņš tiešām var būt mūsu valsts Eiropas Parlamenta deputāts,” stāsta Anda no Sabiles.

„Vizītes laikā es ļoti daudz apskatīju, redzēju un arī iemācījos. Vizīti Eiropas Parlamentā neaizmirsīšu nekad, jo esmu stiprs Eiropas Savienības piekritējs, un šī vizīte Eiropas Savienības parlamentā man bija pirmā,” iespaidos dalās Andris Lagzdiņš no Tukuma Raiņa ģimnāzijas.

Projekts JAUNIEŠI VĒRO norisinās otro gadu Kurzemes pašvaldībās un tajā piedalās vairāk nekā 100 jauniešu no 26 dažādām Kurzemes pašvaldībām. Projekta mērķis ir veicināt Kurzemes jauniešu līdzdalību vietējā, nacionālā un Eiropas līmenī. Projekta ietvaros jaunieši iepazīst pašvaldības un to iestāžu darbu, veido mēneša ziņojumus, raksta blogus internetā un cenšas izprast lēmumu pieņemšanas procesus savā pašvaldībā.

Projektu JAUNIEŠI VĒRO īsteno biedrība NEXT, sadarbībā ar Eiropas Komisiju, SEB Unibanku un airBaltic. Projekta sadarbības partneri ir Latvijas Pašvaldību savienība un Liepājas Jaunatnes centrs. 

Ilze Rimicāne
NEXT youth organization 
 04.04.2008.

www.jauniesivero.lv 
PAGE  
1

